Presselogen tog avisoverskrifter med på gaden for at høre, hvad folk mente om dem. Det skabte en uvant alliance mellem Ekstra Bladet og Information.

"Uforskammet". "Over stregen". "Ulækkert".

Sådan lød dommen fra en række kvinder, som Presselogen havde præsenteret for to overskrifter fra Ekstra Bladet i ubådssagen om Peter Madsen og Kim Wall.

Panelet i søndagens Presselogen blev konfronteret med udtalelserne, og det førte til en uvant alliance mellem Ekstra Bladet og Information.

- Det er jer, der er ulækre her. Det er jer, der har taget overskrifterne med på gaden og vist dem til folk, der ellers ikke ville klikke ind på Ekstra Bladet, sagde chefredaktør for Information, Rune Lykkeberg, henvendt til Presselogens vært Jens Gaardbo.

Og han fortsatte:

- Ekstra Bladet er Ekstra Bladet. Jeg synes, det er godt, vi har Ekstra Bladet i Danmark. Det er jo en retssag, hvor seksualmotivet spiller en relativt stor rolle.

- Hvorfor dækker du det så ikke? spurgte programmets vært.

- Det er der andre, der er bedre til, og det ligger et andet sted i væsentlighedshierakiet, lød svaret fra Rune Lykkeberg.

Debatten i Presselogen tog udgangspunkt i, hvilke detaljer der skal med, når medierne liveblogger fra en retssag som ubådssagen, og hvad medierne dernæst vælger at vinkle på i deres artikler.

Overskrifterne fra Ekstra Bladet var: ”Peter Madsen taler om kvælningssex” og ”Peter Madsen: Sådan røg trusserne af Kim Wall”.

Ifølge Ekstra Bladet selv er det seksuelle ikke til at komme uden om i ubådssagen.

- Der er to væsentlige punkter her. For det første forsøger anklagemyndigheden at udstille Peter Madsen som en sexsadist. For det andet er der Peter Madsens forklaring om, hvordan trusserne kunne ende inde i maskinrummet. Det er to meget væsentlige oplysninger i denne sag, fordi det er oplysninger, der er med til at klarlægge, hvad der i virkeligheden er sket, og hvem der har ret, lød det fra Poul Madsen, chefredaktør på Ekstra Bladet.

Se eller gense Presselogen på TV 2 Play.